khistorydata/jeongjo-sjw-relations huggingface dataset:
정조 15년 · 목
時至具冕服詣版位行四拜禮詣盥洗位盥手訖詣國社神位前三上香獻幣奠爵次詣后土氏國稷后稷氏神位前三上香獻幣奠爵降復位仍行初獻禮亞獻官左議政蔡濟恭終獻官昌城尉黃仁點行禮如儀行望燎禮詣初位閣前柢迎神位版還詣齋室改具遠遊冠絳紗袍乘輿出社大門詣乘輦所降輿乘輦由敦化門入進善門降輦乘輿入協陽門還內
정조 15년 · 강
召見承旨于重熙堂尹行任洪仁浩李敏采
정조 15년 · 목
予曰訓將事豈不萬萬駭痛乎動駕時衛外喧聒有關紀律固當痛禁而朝家於似此微事亦何足多費聲氣但所可切駭而深惡必欲嚴繩而懲後者無他故焉卽閣臣承旨輩以其官要職密無所顧忌每欲一番嚴處俾有知戢之效故耳已自客冬付之訓將使之捉納閣隸院隸中喧聒者而已經屢次動駕尙不捉納擧行之慢忽已無可言至於昨日則駕至把子橋人馬騈闐於衛內以致衝突輦路咫尺之地寧有如許駭痛之擧乎該大將當拿入親問委折徐有大以拿入次使之待令殿座處所以中日廳爲之事分付
정조 15년 · 강
御中日廳拿入訓鍊大將徐有大
정조 15년 · 목
具戎服乘輿出永肅門詣中日廳降輿陞座拿入訓將徐有大敎曰有國則有紀綱有軍則有紀律若或無紀綱國不可爲國無紀律軍不可爲軍自昨冬以後下敎不啻屢次而尙不擧行雖大於此之事若有紀綱固當奉行之不暇而況幺麼微細之事乎蓋此擧非爲懲其蟣蝨下隸欲矯官員驕橫之習而至於今番駕後之喧聒已無可言至有人馬騈闐幾至犯蹕是豈成說乎爾以扈駕大將不能檢飭亦是故犯況以武將納諂於文臣非但羞恥而已本非好前例且爾子職忝近密爾族出入邇列則爾之小心宜倍他人而似此微事漫不擧行其或憑恃盛滿乃敢如是乎其委折無隱直告可也有大曰臣雖愚迷不似猶有一分人心則豈敢爲憑恃而自陷大戾乎至於今番喧聒臣未目擊故不能擧行而大抵昨冬下敎之後尙此不能擧行罪合萬死敎曰爾以先廂大將果已前詣則駕後之喧聒何以目見今此不能目見云豈非遁辭之遁辭乎只以屢次下敎之下終不擧行之由直陳可也爾若以校隸使之捉納而嚴加檢飭則該校必當畏㥘擧行而乃反不有將令卽此烏可免不能檢飭之罪乎爾之無難犯科者爾之意內必認以大則遞罷小則推考有此故犯乎有大曰臣於不能檢飭之罪實無仰達敎曰近來事雖多置之於勿問之科爾則以玉成之意使之拿問爾須自今以後益加惕念修明紀律可也若欲決棍則爾罪當不減於二十度且元戎若非戎陣之上不欲決棍曾有素戒故且參酌幷須知悉可也仍命拿出仍敎曰宣傳官金益淳都總經歷李厚培口傳相換乘輿入永肅門還內
정조 15년 · 강
命今番園幸時御營留陣禁營留營
정조 15년 · 강
遞吏曹判書吳載純
정조 15년 · 목
政院以政官違牌啓稟敎曰判堂之自都政日筵懇不啻屢次昨於齋所已示商量之意近見頗衰倦亦宜體諒今姑許遞前望單子入之參判與參議更卽牌招先爲開政
정조 15년 · 목
吏曹啓言江陵縣旣啓大都護府原春道請以江原道還復舊號從之
정조 15년 · 강
命輸城察訪望筒勿施
정조 15년 · 목
敎曰輸城關防何如而近來全不擇差之故本驛吏奴至願欲得稍知人事者前察訪李弘弼差送也亦因特敎則以此僅具人形之類擬入所謂飭敎銓官看作尋常乎當該銓官推考此望筒勿施更令擬入
정조 15년 · 강
有政吏曹參判閔鍾顯參議曺允大進
정조 15년 · 목
以李顯道爲掌令洪克浩朴吉源爲正言沈能翼爲副校理鄭在寬爲靈山縣監徐琢修爲南原府使
정조 15년 · 강
以李明運爲統制使備薦也
정조 15년 · 강
以申大謙爲禁軍別將口傳也
정조 15년 · 목
敎曰八十老帥之瘴鄕過夏在所軫念副末望年雖差少癏曠之慮反有甚於首擬故耳更思之督令下去終涉不可統制使李明運改差更爲擬薦事言于廟堂擬望之人果然乏少曾多其例雖未經亞將平北閫帥勿拘通擬事知委
정조 15년 · 강
命申耆龍仁地押付嚴飭
정조 15년 · 목
禁府以申耆龍仁地放逐啓敎曰今始草記何也出付畿營定將差今夜內押付萬一遲滯畿伯當知之以此嚴飭○畿伯徐鼎修以放逐罪人申耆龍到該地方啓敎曰曉已發程午巳到配至有道伯枚擧登聞則該府之以前例板俄者始爲草記極爲駭然當該堂上推考都事知名以入
정조 15년 · 강
兵曹以本曹正郞李冕膺原情啓
정조 15년 · 목
冕膺所告以爲矣身以愚迷所致懸頉禁喧至於屢次惶恐遲晩
정조 15년 · 강
王大妃殿進御人蔘養胃湯命自今日停止榻敎也
정조 15년 · 강
名見承旨于重熙堂洪文泳洪仁祜
정조 15년 · 목
予命文泳書領府事鄭存謙疏批訖仍敎曰批答中所引鄭領府乙未冬上疏句語中如有錯誤之字考本厘正事分付政院也文泳承命出傳回奏曰自政院考其疏本則今番疏批中所引凡八句內唯傷弦之鳥之鳥字元本則是羽字云矣予曰以羽字改下也仍敎曰今於鄭領府疏批有乙丙間事追提之語而因此予欲一諭者矣向來洪秉纘事豈不萬萬放恣無嚴乎保合大和卽予苦心所在向日凶醜旣已殲盡則其姻親族黨之無干連無罪犯者自當無礙收用而爲政官者對楊之道亦宜不置間隔與無故人參錯排擬得齒平人俾無痕跡可也以此之故前後飭諭於銓官非止一再予之本意廷臣庶幾知之而彼洪秉纘則乘間獨政竊弄銓權必以此等之人搜覓類聚純然竝擬於三望作爲市恩沽譽之資以賭難矣之目所謂難矣者非人臣之好題目若於黨論進退之時則彼枳此通容或有說而今則其所以久不入政望者必有委折則乃敢以此等人每每攙擧甚至全政皆然者其亦何意也此非背馳而何非角勝而何世或以鄭一祥輩望筒疑爲其得罪之端云而此則不然曾於洪領敦寧及柳戇入侍已有所敷示予意使之出而宣布亦必有聞知者矣疏通亦有許多般若必純擬於一望筒則入望者亦只是依舊樣子便不足爲光鮮豈有疏通之本意乎我國雖小旣是朝廷政事則注擬之際渠安敢任意行臆乎伊時帳前三次之刑斷不可已而以渠耳郭之厚倖以得逭特以昨年之故也若在今月雖初二日渠島得免乎此後無論某時某事若有事端則一次刑訊準擬以俟入侍承旨以此敎出傳於吏曹參判閔鍾顯因令秉纘知之可也大抵疏通二字本非純全好題目而爲矯近來痼弊不得已有此注措而其所對揚亦長銓之責也參判則與判書又有異焉甲辰九月間宋載經爲參判時雖有已行之事此則前右相皆所與知前右相則人品異於他人自當別論且有眷遇於朝家亦不無承聆之事故容或有這箇道理而洪秉纘則渠是出入近密有所承聆者乎渠於朝家有何眷遇乎何所恃而若是跳踉乎昨於御覽官案拔去其名矣尙付於亞銓籤紙此後則永永抹去事分付銓曹而若因此敎爲政官者持疑於疏通一事則甚非予本意爲今之道惟當承佐德意必思所以對揚之方而若其類聚排比之習一切痛革然後方可以副予爲世臣爲世道之一副至意入侍承旨以此筵敎出而宣布廷臣使擧世無不知也予曰兵曹判書入來開政禁將來待事分付
정조 15년 · 강
園幸時作路命兵判預爲知悉進排物定例外嚴飭
정조 15년 · 목
敎曰園幸時自新邑詣園所當由新作路而新路不但逼近亦不廣闊當依昨年定式先後廂馬步軍由本路作行隨駕百官從便先詣此意令兵判預爲知悉而新作路隨駕軍兵臨時令宣傳官微稟則當於衛內軍中除出以此知悉又敎曰今番治道略略爲之至於山城道路則或以預備條修治切勿爲之事分付果川水原行宮修理皆有定例年限雖一張紙有新塗之事則地方官雖免重勘此意星火嚴飭事分付畿營且聞地衣等事亦有新備之說無論巨細若有一毫違越於定例竝與道伯難免其責一體嚴飭無論戶曹與京貢進排物種若有定例外以預備條持去之事則別遣摘奸隨現重繩令廟堂各別嚴飭又敎曰園行經宿時諸道道臣境上出待雖無行會勿爲擧行事定式仍卽行會
정조 15년 · 목
敎曰都承旨持此御題與弘文提學偕往泮宮試取以來
정조 15년 · 강
行召對于誠正閣仍行科次承旨柳文養閣臣徐榮輔掌令朴猷煥假注書趙台榮記事官李重蓮
정조 15년 · 목
講貞觀政要○敎曰科次入待仍敎曰進士申龜朝直赴會試之次生員金鋼給一分
정조 15년 · 강
掌令朴猷煥疏陳父病乞遞仍請湖南沿路守令知名重勘賜批
정조 15년 · 목
疏略曰臣八耋老父一自重病之後居常凜綴臣無他兄弟可以扶將乞諒臣情理特許鐫免焉臣於近日南來之言竊有所駭惋者向日逆豎之自島出來也沿路守令間或有迎送支供待之若別星者然臣雖未及的知爲誰某傳說狼藉不可尋常處之臣謂一一査實施以重勘斷不可已也批以湖南沿路守令事爾言萬萬無嚴爾意萬萬不韙方命之擧猶不可責之於在京之有司況藩臣乎藩臣且然況幺麼邑宰乎誠如爾疏沿路擧行一依別星例支供此不過朝令而已守令果何罪乎無論如此如彼去來刑止初無一言登聞必不欲干涉者道伯可謂反拙縱曰當初發遣不由巡營云而此則太不成說大小徒流直付配所官自是通行之規以是到配狀啓例云不由營門若此則循例徒配此後道伯曰以不知乎再昨年發送也急於收殺定金吾郞押至恩津以南後使之復命則礪山交付必有文狀之報營者監司之佯若不知寧有如許不誠之事乎人臣事君無出於一直字則道伯事直乎不直乎爾若刺口論說則其言宜先及於按道之道伯而向道伯不敢犯一髮以無係關無意味之沿路守令無端請罪爾果有右袒道伯之心不言可耳旣言乃敢若是無倫脊乎不但爲臺閣之羞恥未必爲尹蓍東之好消息矣
정조 15년 · 강
掌令朴猷煥避嫌乞遞賜批許之
정조 15년 · 목
避嫌略曰臣於尹蓍東事非敢有右袒而已臣與蓍東有四寸娚妹應避之嫌從前親嫌之人雖在連啓或有不參之例故不得論勘至於沿路守令事則不念關係之至重反同別星之迎送者聽聞所及不勝駭痛果有所論列矣嚴批之下益切悚蹙請命遞斥臣職批以設有親嫌竝與字句轉語無一槪及於道伯此亦公格爲然乎況合啓傳啓之不參以其律名之至重也此豈可證之端乎又況同姓之親雖寸遠在前多許容旋而所謂四寸娚妹無異路人重律連啓猶不可逡巡似此官箴有何難安爾所自明適足爲遁辭勢難例批依啓
정조 15년 · 강
命殿講與朔射日子園幸後更稟
정조 15년 · 목
政院以來十一日專經文臣殿講日次啓稟敎以與專經武臣殿講當於同日設行武臣則代以朔射日子園幸後更稟
정조 15년 · 강
以李潤慶爲統制使備薦也
정조 15년 · 강
領府事鄭存謙陳疏乞休致賜批許之
정조 15년 · 목
疏略曰臣向於元朝伏奉傳敎以臣年及七十不用養庶老之例如以出常格之典德意降厚殊錫便蕃至令郞官而垂問又遣近臣而臨諭闔門驚感惶恐隕越祗謝之禮無路恭伸撫躬自悼此何人哉臣前秋陳懇寔出窮急反本之號實非雍容引年之請及承聖批記念逈越臣以首頓地感激流涕第九年之疾已至弩末危症數變一宵支過如爭一年伏乞聖慈亟許攣骸之夬賜以卒天地終始之澤則莫非我聖王生成之德也批以卿年已至矣病且痼矣陳力就列決知其難强萬萬則予於卿眷遇豈不思所以終始無缺之方乎初元枚卜意豈徒然擧世奊詬禮樂刑政盡爲顓弄之凶醜者所僭竊伊時縉紳難言之憂虞尙忍言哉卿能奮然勇斷去就不苟人或以獨善咎卿樞機之密宜使鬼神莫窺記昔乙未冬辭賓客疏語有曰匹夫懷璧旣往莫追哲人知幾方來可勉又曰接天之浪傍及虛舟傷弦之羽猶驚曲木蓋此數句語卽卿所藉手予所許心者然已矣卿今老且病引年之懇若是其切至俾卿就閑安意將攝實合於禮經敬大臣之義疏中所請特許準施借以三字之銜自此卿爲永謝朝端殊覺爲之悵悵敎文欲臨殿面宣卿能造朝視受耶仍遣承旨兼傳筵敎卿其量力附奏也仍命承旨傳諭
정조 15년 · 강
承旨洪仁浩以奉朝賀鄭存謙附奏啓
정조 15년 · 목
書啓以爲臣奉聖批傳諭于奉朝賀鄭存謙所住處則以爲臣之廢疾已無餘地再籲乞骸萬不獲已向天祈祝恭俟處分我聖上特許所請仍遣近密之臣臨宣聖批臣惶感之極伏地鳴咽今伏承敎文欲爲面宣之敎苟有萬一趨造之勢曷敢不竭蹶而蓋帷期迫病至弩末出入禁闥此生已矣且悚且悼不知所達云矣
정조 15년 · 강
有政吏曹參判閔鍾顯參議曺允大兵曹判書金文淳參議李夔進
정조 15년 · 목
敎曰總管老病人竝許遞今日政差出又敎曰上番玉堂多日滯直不可無曲諒之擧上番玉堂許遞○以成德雨爲應敎黃昇源柳誼鄭存中爲都總管尹得逵爲副總管
정조 15년 · 강
以洪良浩爲吏曹判書前望也
정조 15년 · 강
園幸時道臣出待命勿爲擧行
정조 15년 · 목
敎曰園幸經宿時諸道道臣境上出待雖無行會勿爲擧行事定式仍卽行會
정조 15년 · 강
命鄭奉朝賀宣痳殿庭爲之敎書令內閣撰進
정조 15년 · 목
敎曰今聞承宣言鄭奉朝賀宣痳時無以親受將以子弟替行云然則不至親臨矣奉朝賀宣痳之制始自先朝備焉大臣則以殿庭宣痳定式矣依此爲之事分付該曹敎書令內閣知製敎撰進
정조 15년 · 목
敎曰在外玉堂許遞前望單子入之待下批牌招察任
정조 15년 · 강
命利川廢堰內二處起耕置之
정조 15년 · 목
戶曹啓言利川廢堤堰十四處內十二處已皆疏鑿貯水蒙利其餘二處內一處則在於山水迅急處年年流沙堆積一處則山水橫衝作一大川全沒境界不可作畓之意邑報粘移起耕一款今無可論請置之允之
정조 15년 · 강
知敦寧李敬玉疏陳無敦寧乞遞賜批許之
정조 15년 · 강
忠淸監司朴宗岳上疏請往省先壠賜批許之
정조 15년 · 강
左副承旨李晩秀疏陳應避之嫌乞遞賜批許之
정조 15년 · 목
晩秀與左承旨徐瀅修有四寸娚妹應避之嫌也批以許遞前望單子入之待下批牌招察任
정조 15년 · 목
訓局啓言本局中軍李明運統制使遷轉矣今已改差後仍任中軍敎以老矣百里領軍何以往返乎若無李明運本局中軍當權減乎訓將不足說承旨豈可捧納乎當該承旨推考況才經帳殿處分又豈以請仍等說無難草記乎
정조 15년 · 강
園行時命隨駕百官先詣
정조 15년 · 목
禮曹判書李秉模啓言園行時隨駕百官先詣江越邊留都百官柢迎江頭請依昨年磨鍊敎以隨駕百官先詣事依爲之留都百官闕門外柢迎柢迎後各留本司詣江頭時留都中六曹堂郞各一員隨駕落留還宮時則留都百官依例一竝出迎此後依此定式擧行可也
정조 15년 · 강
命前縣監鄭致綏今日政調用故相李溵子主簿待窠擬入
정조 15년 · 목
敎曰鄭奉朝宣痳其子鄭致綏當替受云而大臣休致之後其家子孫豈可不令從宦於朝端前縣監鄭致綏今日政復職調用以示朝家收錄之意○又敎曰昨因大臣疏批呼寫乙未疏句語意或相左使之取考堂後日記因此思之故相三諡得忠字果何事耶收錄之擧宜及其後尙瑞直長越點時已以待陞直長直付主簿有下敎於政席矣政曺則以無文蹟之書出似不得擧行故相李溵子時仕直長者主簿待窠依筵敎單擬事分付
정조 15년 · 강
以尹得逵爲北兵使備薦也
정조 15년 · 강
以申應周爲都監中軍口傳也
정조 15년 · 강
有政吏曹判書洪良浩參議曺允大進
정조 15년 · 목
以趙武範爲掌令金方行爲修撰李貞運爲副修撰吳載純爲知敦寧李度默爲左尹李洪載爲大司成
정조 15년 · 강
命鍼醫金麗澤改名
정조 15년 · 목
內醫院啓言麗澤以卑賤無職之人濫廁醫籍不思守分之道敢生愚濫之習父子名字俱冒不當冒之行誠極痛駭卽令改名刊名醫籍敎以金麗澤如蟣蝨不足責別無所犯改名足矣
정조 15년 · 강
吏曹判書洪良浩疏辭新除天官之任賜例批
정조 15년 · 강
命大司成丁範祖亟施不敍之典承旨洪文泳罷職
정조 15년 · 목
敎曰節製事體甚爲嚴重承旨主文奉御題設場無異親臨則屢百圓點生進入門未滿百數泮長苟能申飭齊會以多士樂赴之心豈有不赴之理乎方欲處分泮長矣因此聞之昨日設場無館堂而擧行云此又前所未聞之事節製以其盛擧也故泮長設饌接待奉命之臣分東西坐試取自是賢關故事則私故之如何雖未知之竝與言送而不爲以此以彼如許大司成貽羞極矣以何顏揚揚坐臯比爲師儒之職乎大司成丁範祖亟施不敍之典以爲負特簡僨職事者戒奉命承宣之無一言請罪而似此等事亦勤辭敎當該承旨罷職以警却顧緘默之俗習本館設置久任郞官所以修擧廢閣之規制則堂堂太學何等肅敬之地而竝與應行之常例自渠輩壞毀萬萬痛駭當該久任郞官一竝汰去不待堂上之進去不飭諸生之齊赴經呈門單罪浮於泮長當該入門官爲先刊汰令該府拿問嚴處其代口傳差出以爲替直後捧傳旨
정조 15년 · 강
命李晩植改名一款捧供草記
정조 15년 · 목
因吏曹宣傳官李晩植改名啓目敎曰無故改名法典之外托以妻外祖名同而呈訴者有之焉敢無端呈訴乎又焉敢無端啓聞乎吏曹堂上遞差萬軾之締結妖宦鑽刺曲逕有萬可誅之罪者今爲幾十年雖彰著以後言之亦至十餘年則渠若以音相似避不欲呼之則作名之初改之可也從宦之時改之可也忽於今日如是登聞莫曉其委折令兵判捉來晩植限直招嚴棍捧供草記改名一款家長主之一體捉來捧供草記年前醫官鄭允說妄度改名其時處分何如乎以此以彼有關國綱使卽嚴査以聞
정조 15년 · 강
備邊司以貢市人所懷啓
정조 15년 · 목
備局啓言貢市人所懷有草記之命矣取見其所懷則長興庫貢人等以爲追榮加資紙如數會減而閤門排設自今會減云矣追榮加資紙査實會減閤門排設進排當初豈無所以置之鴨島契貢人等以爲先進排加用草物受價相考上下云矣參互曺式量宜處之紫門監軍契貢人等以爲闕內役事取土於闕內俾蒙保存之澤云矣商量便宜而處之內燻造契移設於鍊戎臺每年錢太自總廳無邊貸下以爲聊賴之道而燻利漸縮負債如山每當治道未免得罪自本廳錢太依節目上下云矣令該廳從長善處外都庫貢人等以爲貿木流下時沿邑及分院收稅之弊更立科條申飭外監罷貢米定式施行云都庫木物流下時收稅各別嚴飭外監罷貢米置之刀子廛等市民等以爲刀子匠分作一廛各自私賣本廛人至於自罷之境云矣私賣之習各別痛禁涼臺廛市民等初無爲弊之可言而乃敢張皇爲說該廛頭目照律定配布廛市民等以細瑣之說陳訴置之上米廛市民等以爲禁其冒犯之契號許其稅入之程式云矣姑置之東床廛市民等以爲物種中一二件通賣云矣置之各床廛市民等以爲外方驄帽宕巾依前買賣云矣置之月外廛市民等以爲肉燭筯骨渠等處特令設廛云矣置之雜鐵等市民以爲中方鐵依前處決通共發賣所擧音鐵則諸都監上司使鐵契人進排各軍門則旣有貿鐵亦自營門擧行使破鐵廛人更不起鬧云矣中方鐵依此施行至於所擧音鐵則請置之允之
정조 15년 · 강
汰拿禁府都事鄭文綏嚴囚李升運
정조 15년 · 목
因升運囚單敎曰何時下敎今始就囚有弟承宣則王府亦莫敢誰何乎當該擧行都事先汰後拿李升運各別嚴囚以懲此輩癡濫不畏國法之罪
정조 15년 · 강
命李仁達等嚴棍捧招
정조 15년 · 목
兵曹啓言宣傳官李晩植依傳敎嚴棍取招則所供內以爲矣身八歲出繼於十一寸叔潤玉而養父作名以萬植矣身十一歲遭故而愚迷所致全不知萬軾名字音同之爲可避尙不得改之矣李仁達尹相重趙岡來見矣身曰以汝名字之不改有下敎極爲惶悚卽爲改名爲可云李顯道來見所言亦與仁達無異具命德又來見曰以汝名字事有下敎果聞之乎矣身旣聞之後萬萬惶懍呈訴改名此外無他可達之辭云仁達相重崗顯道命德莫重筵說無難傳說極爲痛駭請拿勘敎以李仁達等一竝限十五度箇箇嚴棍捧招草記
정조 15년 · 목
義禁府啓言司僕前僉正沈銓原情泛稱遲晩請刑推得情敎以除刑推議處
정조 15년 · 강
御春塘臺行歲首犒饋
정조 15년 · 목
予曰小開門以下節次竝除之只以掌號留諸軍各就行列事分付又敎曰宣傳官李檍拿入拿入訖予曰爾之爲人曾謂了了置之承傳矣今觀擧行全不成樣是豈成說乎此則不過目下之罪雖以向日臺啓中宣薦事觀之居嶺南非嶺南等句語誠爲駭歎伊日廳中設有此等酬酌臺諫從何以得聞意中當言之人無出汝一人爾往何處傳說何言與否無隱直陳也若不直招今日犒饋三軍齊會回示之典其可已乎歲元犒饋行此回示雖非美事古昔聖王必於歲首懸法象魏此亦祈祝之意今日此擧商量已久予旣下敎於汝何惜竝須知悉直陳委折可也且回示諸具皆已待令齊會三軍亦當承聆旣有成命之後決不可仍置亦卽詳達也檍曰臣以宣薦事雖一言半辭若有毫分所犯今於嚴問之下敢不直奏乎第指囑臺臣必有其人退當卽刻內査奏以暴情由矣予曰爾言旣以査實爲奏還內前爾能査奏否檍曰若不能査奏當被軍律焉敢遲緩乎命拿出仍命犒饋犒饋訖承旨柳文養啓言宣傳官李檍査問本事後來待矣
정조 15년 · 강
命金履夏施以賞加之典
정조 15년 · 목
兵曹以義州金明著上言內辭緣置之啓敎以伊時兵使之無端稽滯烏在其勸獎邊校之意問名推考雖屬干恩旣涉四件不必治罪金履夏施以加賞之典
정조 15년 · 강
命以賓筵轉語敷演事傳諭于左議政蔡濟恭
정조 15년 · 목
敎曰黨習在簪紳猶可痛禁況弓刀之輩乎歲前賓筵聞臺言參薦諸人雖卽處分追見原啓句語名雖攻斥實則效尤臺臣譴罷之典出於明好惡公黜陟之意適當歲初旋命分揀而臺臣之耳聰雖過於離婁宣政門外宣傳官廳酬酢在城外僻巷者何得以聞之該廳作鬧之類欲待歲首犒饋日三軍齊會之時行懲一之擧此追古聖王月正懸法象魏之義也今日殿座先問宣傳官中當問之人渠則瞹昧必有所嗾顧呈軍令狀退以査出以暴本情納招姑寬示衆之律特許査奏之路矣今聞渠所告武臣亞將輩紛紜傳說於柳河源爲之云朝家於嶺人收用可謂苦心原薦雖有嶺人數人猶不表表之故特書許馹名字於首薦以下曲念之恩典至矣盡矣設或甘心舊習者恣意行臆有遺珠之至冤者往言於大臣兵判期於轉達可也流送於臺諫之耳而臺諫之看作目下第一義而挺身爲之者貽羞臺閣莫甚於此事雖近於一事再勘旣聞之後決不可仍以置之前掌令柳河源爲先永刊兩司之望以淸臺選所謂亞將不足責且已經査勘雖不更煩辭敎而保合酸醎偕囿同胞之惟此辛勤一念豚魚可感予或有纏繞於舊眼目用捨不快活未盡愜於輿議納約之責誰可當之宛轉無痕入而承佐出而對揚卽秉軸者先務也惜乎伊筵與臺諫相可否之風未見於揆地乃反勦說而註釋之轉語而敷演之非不知言之規勉而其時則委折未詳査究未行不得已默然退朝矣到今其責自有所歸又安可含忍乎在他大臣容或闊略以近日之委毗眷注若無責備求備之擧則大臣雖負予予亦豈負大臣思之又思慨然二字猶屬歇后卿何顏對予乎旣往雖不可追來猶可及卿須體予敷心之諭亟圖桑楡之收事遣入侍史官傳諭于左議政
정조 15년 · 강
命左議政蔡濟恭勿待命
정조 15년 · 목
政院以濟恭走伏金吾門外仍納命召啓敎以勿待命遣史官傳諭仍傳命召又以濟恭又納命召啓敎曰予有欲言無隱於卿然後始可謂相須共成而君綱立臣分伸人亦無得以間之俄下傳敎中云云不槪于心有槪于中信口呼寫言或有未及斟量者大體則卿安得辭其責乎卿但當有改無勉而已命召之隨傳隨納過矣過矣若此則雖有欲言之事當隱而不發於絲綸卿何不念及於此耶安心勿待命卽速還第事更遣史官傳諭仍傳命召又以濟恭又納命召啓敎曰俄批中王綱臣分等語特泛指事理之如斯況其下人不得以間之五字別示慰藉之意則不惟不體認省得再批之後反益遜辭殊莫曉也安心勿待命卽爲還第事更遣史官傳諭仍傳命召
정조 15년 · 강
命日前筵話今日內謄入
정조 15년 · 목
敎曰亞銓前望只有外任二人無以備擬受點云前參判閔鍾顯仍任因此思之日前開政時亞銓望中洪秉纘抹名以下其時筵敎不啻截嚴仍有爲世道定規模之縷縷敷示者秉纘之倖免雖屬昧爽以前自此下無干上快合大和是誠朝廷新年好消息伊日筵話宜卽申飭注書詳截記註尙無謄入之本如是而外間何以詳知乎聽筵敎出傳承旨爲先遞差使之今日內謄入仍以一本書付御覽官案及政官官案
정조 15년 · 목
敎曰俄聞惠堂言始知昨日之誤傳下敎矣例兼尙可說寧有權察之格例乎以此以彼堂上久未備員行司直金履素惠廳堂上差下事分付
정조 15년 · 강
命劃下龍珠寺米錢紙木布
정조 15년 · 목
敎曰龍珠寺每年米二十石錢一百兩小壯紙二十張白紙二十卷木十六疋布四疋自本府劃送形止報營以爲例事下諭畿伯本府使
정조 15년 · 강
領府事徐命善陳箚自引賜批
정조 15년 · 목
箚略曰園幸吉日已卜而以今癃廢之狀末由陪從惟是所管太僕可以殫竭誠力而神精昏聵坐視僚堂之獨賢自訟職名之虛縻昨伏見擧條批旨下者臣於伏枕之中不覺惶汗之遍體也臣待罪本寺已踰十稔而馬政疏虞不堪騎載或當分把之時謬襲貰用之例此臣溺職之致而罷拿之命只及郞吏國體之虧損當如何也乞令攸司重勘臣罪敎以大臣之責在於大處之盡分無以私而蔽公先於國而後家區區馬匹之玄黃駑駘特細節之細節箚辭過矣勞思於細節恐有妨於將攝卿須安心勿辭仍命遣史官傳諭
정조 15년 · 강
命問安班遲滯玉堂竝罷職
정조 15년 · 강
判下兵曹李仁達等捧供草記
정조 15년 · 목
因該曹捧供草記敎曰伊日殿座雖以名字之音相似有筵中酬酢此不過因渠犯罪取招事下敎之時偶然語到設令眞箇可改爲敎渠廳自有廳首可傳之事寧有不傳於渠之理則此與漏通筵話稍有間隔不緊往傳其罪亦不輕其中右位參上李仁達汰去尹相重加棍五度放送將臣子侄持自宜自別則罪涉不愼口宜用加倍之典趙崗不可以新進參恕亦爲汰去具命德旣追往又因所問而答之云爾則宜有差等勿置該廳相換於他司李顯道與命德無異一體相換至於李晩植名字音或相似不是異事而聞筵敎果欲改之則言於廳首告于本兵爛熳相議猶之可也焉敢以無於法之法忽呈改名所志至於入啓乎擧措萬萬駭妄汰去可也
정조 15년 · 목
兵曹啓言宦侍之無得呼唱道路飭敎何等嚴截而中官金性彥高春熙狼藉呼唱至發於本曹廉探之時放恣無嚴莫甚於此請拿勘敎以金性彥旣有資級馬後所率若只一名分揀高春熙令內侍府査治
정조 15년 · 강
以柳焵爲東萊府使備薦也
정조 15년 · 강
許施北伯南北巡操待秋設行之請
정조 15년 · 목
因咸鏡監司李文源南北巡操待秋設行啓敎以戎務雖重民情旣如此依狀請施行事三懸鈴行會
정조 15년 · 강
回諭江原監司尹師國
정조 15년 · 목
因師國別諭祗受狀啓敎以觀此供招不外所料豈但爲付之一笑以如許因鄕戰逞私憾之徒白地構誣之習其所懲治一道伯足矣自初登聞已未免屑越年前新有定式匿名掛投之紙內而各營外而營邑登時付火使不登聞則此係金石之令甲設令書辭駭眠往復大臣自下方便猶或可也豈可以瑣屑之事昌禁陳聞卿則所當重勘而本事未及査處爲先從重推考密啓二字是豈容易之擧乎本事又豈可諱者乎所謂嚴健中高進明出場間保授於營底民家其餘各人一竝勿留晷刻星火放送當日內還送本土使之安業樂生驛卒付之該倅本事旣登聞之後設計誣人之漢不可不卽爲査出大會民人令該府使梟示循衆懸首通衢以懲鄕戰之習而不緊供招勿爲登聞捉得後只以捧遲晩依律處斷形止啓聞事回諭今番密啓二度初非隱密者令政院依定式付丙卿其知悉竝與本營謄錄勿爲載錄事一體回諭
정조 15년 · 목
義禁府啓言漢城主簿尹瀅中部都事丁藎祖奉事李瑞運東部都事林芝秀奉事沈師民西部都事蔡潤銓奉事趙有善南部都事鄭致綏奉事朴絅壽北部都事徐有年奉事柳明觀原情泛稱遲晩請刑推得情芝秀年滿七十法不當請刑請上裁敎以竝只附過放送
정조 15년 · 강
永禧殿酌獻禮受押命親押
정조 15년 · 목
因香室受押草記敎以親押
정조 15년 · 강
召見輪對官于誠正閣
정조 15년 · 목
予曰輪對官以次進前各奏職姓名所懷也宗廟令徐有升等進奏姓名及職掌
정조 15년 · 강
璿系寶牒奉安于各處命令禮曹稟處
정조 15년 · 목
宗簿正任長源啓言璿系寶牒之奉安于四處名山非但典禮至重蓋亦法意攸在十數年因仍不行維函維櫃積在閣中恐涉未安臣以爲亟令次第奉安于各處有不可緩予曰出擧條令禮曹稟處
정조 15년 · 강
命承旨李晩秀亟施不敍之典洪仁浩拿問洪明浩遞差
정조 15년 · 목
敎曰明日中宮殿公除問安當日與翌日之間眩於擧行則宜有陳稟停當承旨之擅便知委政府不但萬萬駭然今於提問之下諉罪於司謁之所敎承旨事尤萬萬無狀司謁無異中官則傳命出入外豈敢爲私酬酌乎承旨雖瘦徒仰司謁之口而以渠往問之私談自下知委政府此路一開後弊難言該房承旨李晩秀亟施不敍之典査問於司謁則雖與晩秀之分疏稍異揆以後弊渠言何可取信當該司謁出付攸司嚴覈得情施以重律司謁往問時承宣卽洪仁浩云仁浩固不足道也問其職則承宣也令該府拿囚過齋後嚴問捧口招以爲照法重繩之地此似微事其在嚴內外重命令之道不可無懲一之擧以此分付該曹身爲一院之長常時不能檢飭之罪不可無飭都承旨洪明浩爲先遞差
정조 15년 · 강
命承旨前望單子入之待下批待開門牌招察任
정조 15년 · 강
命忠淸道牟還最少邑以各衙門留庫牟參量加分
정조 15년 · 목
備邊司啓言卽見忠淸監司朴宗岳狀啓以爲牟還元數最少邑或有應分不足之患春耕將始種資難辦各衙門留庫牟中從略磨鍊參量加分後數爻追後狀聞事令廟堂稟處矣請依狀請施行允之
정조 15년 · 강
命中宮殿自明日復常膳
정조 15년 · 목
禮曹啓言中宮殿供上以素膳限公除日封進事啓下矣公除止於今日自明日請復常膳允之
정조 15년 · 목
敎曰卿等旣以候班入來三明日次對進定於今日仍爲詣閤○予曰昨日承宣事卿或聞之否欲因卿等之入來仍行次對故昨夜以明日問安差晩爲之之意下敎政院則以爲公除問安以翌日爲之入稟故事甚怪訝更詢其委折則蓋因司謁之自下往問乃以翌日爲之云司謁無異中官則承旨之私自酬酌寧不駭然近來政院事每如是矣濟恭曰本事今始得聞而承宣事誠駭然矣予曰以日計月故十三日爲公除則問安之當日爲之於禮卽然故予之下詢者此也而政院則忽以翌日入稟而有先朝受敎云故取見文蹟則伊時翌日之問安與今番之公除有異是豈籍重之事乎雖以己丑甲午已例言之皆於當日爲問安今日問安固無不疑設使翌日問安爲不易之典翌日卽永禧殿酌獻禮齋日也豈無進退之道耶强引不當引之例擅自分付於政府者尤豈成說乎名以承宣問禮於司謁非但駭然論以關係亦甚不輕矣濟恭曰臣亦以今日問安出令矣昨日政府吏來傳院中之言曰翌日問安自有前例依此爲之云故臣竊訝惑考諸謄錄而初無受敎載錄之事然旣有院中知委故更以翌日問安出令矣予曰卿等須於筵退後問安可也予曰東伯狀啓卿未及見之乎本事卽一鄕戰而因渠私憾至有投書之擧以越中樸愚之俗猶尙如此民習極爲痛駭矣濟恭曰因其私憾白地構誣之習誠甚痛歎大抵遐鄕之鄕戰便一痼弊矣予曰先朝每以此等事辭敎截嚴予嘗承聆懲一之擧宜施於此輩而其中造謀者不可不亟施一律矣濟恭曰此等之類若或不施一律則難以懲勵矣予曰以東伯狀啓觀之則寧越府使之論報非但此事之詳悉子規樓古址尋得事逐條論報纖悉無遺文亦有裕爲人太了了矣當此竝用之時此等人實合擢用矣濟恭曰非但爲人之了了文華凡節類中曾所推詡之人矣予曰北道習操待秋擧行事卿意以爲如何濟恭曰北道異於他道故臣亦以安不忘危之意行會本道使之如例行操矣道伯旣以荐歉之後難於習操有此狀啓則參以事勢亦似然矣予曰次對爲之濟恭曰賓對有命故臣雖登筵而廟謨民事別無時急仰稟者矣予曰蓋自卿之人相府朝廷無事年穀屢登此莫非卿協贊之功燮理之致也予何不獨任於卿向筵卿雖有僚相備員之請而不得許施者良以此也濟恭曰朝廷寧謐年事屢稔此實賴聖明之在上臣豈有仰贊之力乎予曰向者春到記時爲慮卿之連日勞樣以具允明爲命官則命官與讀券官金尙集洪良浩二人俱是年老而以其考試觀之筯力精神猶爲康旺誠甚稀異矣濟恭曰今日可謂壽域矣予曰此莫非先大王壽考作成之化也向以百歲老人事有傳敎矣卿亦知其人乎濟恭曰臣亦稔聞矣蓋其生年尤爲可貴而年又滿百誠甚奇異矣予曰聞子孫至於四五十云然否濟恭曰臣之所聞非但四五十無慮六七十云而非但此也回婚禮爲二十餘年如是偕老曾所未聞家計亦爲饒足資級至於崇品人間五福可謂畢具矣予曰其顯祖爲誰濟恭曰聞是申叔舟之後矣予曰旣是班族則總管之銜豈云過乎此非但渠一身之福祿而已抑足爲當世之瑞物也濟恭曰古之陸賈猶以五子稱爲福人至今傳美比於此人不足爲多矣予曰春寒尙爾稍待日暄上來事知委無妨矣濟恭曰旣承恩敎渠何敢一刻遲滯乎似已登途矣濟恭曰臣於廛弊釐革事旣已陳達不可不趁卽決處故復此仰稟矣臣近日積費商量詳考市案則三十年以後取出名目只數三廛而皆是等閒之市也罷與不罷無所損益就其中六矣廛外最緊於民生日用如蔬菜魚物等廛合有商量而痛禁亂廛然後民可聊賴矣予曰平市提調亦陳意見也兵曹判書金文淳曰臣詳探都民物情則諸廛名色根柢已固得有儲畜上應國役今若痛禁亂廛各自私賣則此誠爲難便之端矣予曰大臣之奏亦非爲諸廛亂廛一竝痛禁就其中最緊於日用者而言耳事旣發端終無決梢民情安得不胥動乎更加商量斯速出場也濟恭曰凡有政令銷刻不可頻數臣意則釐革廛弊惟有斷而行之耳予曰雖禁亂廛私自都賈之弊勢所必有此則何以禁止耶更究方便之道以存闊狹之道可也濟恭曰事係變通故初不得不一番經稟而至於釐革曉諭之道當退與該堂爛商爲之矣予曰人言均役以後魚鮮頓貴云何故而然耶或云在前則各宮房及沿海官府漁戶之應役名目甚多故海氓勤於捕漁而今則常稅之外無所侵漁沿海諸民雖非魚利生理猶足故漸懈於獵魚而魚鮮之古賤今貴皆由於此云然否在先朝均廳設施之本意亶出於均一民役保存漁戶則爲生民之惠至矣盛矣均役二字豈不美乎且以本廳納漁鹽船稅錢言之初不滿十萬海民之應稅可謂至輕周官之制山林川澤亦有虞衡之官船隻之數亦宜有官府之管領則均廳之設蓋不可已者豈或節目之間有所未盡而有些少弊端耶濟恭曰山野之民至今安堵者莫非均役減疋之惠而至於魚鮮之翔貴專由海民之懈怠實非設法之初有所未盡而然也予曰顧今一世媕婀成習沕然作一色誠非細慮矣豈或人材漸降委靡不振而止耶抑將代不乏才得有振刷之日耶濟恭曰媕婀成習殊極寒心只由於風習之漸渝誠非細慮而至於人才豈有不復生國之理乎予曰非但人才之如此今見文體漸降月異而歲不同或曰抄啓設施之後一世效尤而然蓋抄啓設施之意一則欲使渠輩少知詩文四六之向方一則欲使擧世咸知右文之本意得有丕變之效今乃因此有弊則亦將以何術可捄耶濟恭曰文體之變自古爲難予曰然則文體之涉於局促者竝不賜科則自可矯變耶至於行文亦異於四六則又何無可觀之文耶濟恭曰近來文體果爲不好今若丕變豈不爲世道之幸乎予曰卿筵退後以朝家必欲丕變之意傳之俾諸生咸知可也副司直鄭昌順曰湖中貿米前錦伯以勿爲上納陳達蒙允今若不爲上納當初貿置之意果安在乎予曰前錦伯方以總管在直所使之入侍
정조 15년 · 강
命江陵府使李集斗耗條補蔘之請置之
정조 15년 · 목
左議政蔡濟恭啓言頃因江陵府使李集斗上疏本府所貢蔘價以加分耗給代便否關問道臣矣卽見江原監司尹師國狀啓則以爲若以加分耗許施於江陵他邑從以煩請又有停退未捧之時則元穀耗縮誠如廟堂覆啓爲辭矣道臣之見亦無異同江陵府使李集斗所請耗條補蔘一款請姑爲置之從之
정조 15년 · 강
命廣州婚嫁過時者今年內畢婚
정조 15년 · 목
左議政蔡濟恭啓言近日聞廣州慶安面所居鄭姓人家有婚嫁之太過時者娚妹之年或近四十或過三十者至爲四五人云此非盛世宜有之事另飭道臣與地方官勸婚各別扶助俾無廢倫之患恐亦不已矣敎以出擧條今年內期於畢婚形止使之狀聞
정조 15년 · 강
推前忠淸監司鄭存中
정조 15년 · 목
副司直鄭昌順啓言日前見前錦伯擧條啓下者則本道貿米勿爲上納事以有民弊陳達蒙允矣貿米上納非今斯今故鄭判府事爲惠堂時已有定式前錦伯擧條姑爲勿施依惠廳關辭請隨力裝運敎曰前錦伯亦陳所見可也存中啓言不報惠廳擅令分還臣固有罪而旣令還分則到今上納初無可論矣予詢大臣左議政蔡濟恭啓言惠廳旣令貿米道臣又報成册船運京江卽次第應行之事而前道臣之只依列邑所報許令分給事體極爲未安前忠淸監司鄭存中重推旣分之穀今年內船運非所可論其所區處從後更商之外無他策矣從之
정조 15년 · 강
命田稅木升品尺數嚴飭作木諸道
정조 15년 · 목
戶曹判書李秉模啓言田稅木升品尺數昭載大典通編而近年以來木品比前劣下不合經用者居多連因綿歉雖不一一點退參酌捧上今若因循每每參恕則來頭之弊有不可勝言今年則各別擇捧必準尺量上送俾無如前麤劣之患事諸嚴飭作木諸道從之
정조 15년 · 강
以洪文泳尹行任李洪載爲承旨竝前望也
정조 15년 · 강
遞內醫提調李秉模以鄭昌順代之
정조 15년 · 목
敎曰藥房提調許遞前望單子入之待下批牌招察任
정조 15년 · 목
敎曰大司成前望單子入之待下批牌招
정조 15년 · 강
遞承旨李祖承趙鎭宅以李勉兢柳文養代之
정조 15년 · 목
祖承鎭宅牌不進敎以宜合一伸竝許遞又敎曰承旨前望單子入之待下批牌招察任本院又以勉兢方在罷散中啓敎以敍用
정조 15년 · 강
有政吏曹判書洪良浩進
정조 15년 · 목
以李勉兢爲吏曹參議金履正爲大司諫柳誼爲兵曹參判
정조 15년 · 강
遣承旨詣弘陵奉審摘奸局內諸陵一體奉審
정조 15년 · 강
詣永禧殿行酌獻禮
정조 15년 · 목
具遠遊冠絳紗袍乘輿出協陽門降輿乘輦出敦化門詣紅箭門外降輦乘輿詣齋室改具冕服就版位行四拜禮入殿內奉審還詣齋室親押行禮時室入就版位行四拜禮詣盥洗位盥洗訖詣第一室神位前三上香執酌獻酌大祝進讀祝文訖詣各室如初禮降復位行四拜禮復行四拜禮詣望燎位望燎還詣齋室敎曰本殿殿司守僕等賞典依昨年廟宮展謁時例爲之殿監別爲施賞事分付少頃出齋室乘輿詣紅箭門外降輿乘輦進發由敦化門入協陽門還內
정조 15년 · 강
召見漢城判尹及五部官員于熙政堂判尹具㢞中部都事權襈東部都事尹厚東西部都事李承薰奉事金喆淳南部都事徐季修奉事南鶴玄北部都事鄭昌謨奉事李秉淳
정조 15년 · 목
予曰未婚未葬之申飭何事不切而今番部官之特命擇差者蓋爲著念奉行俾有實效之意也大抵仲春卽導迎和氣之時也男女之年滿而未得婚嫁喪葬之過時而未能經紀者拔例顧助然後允合於古聖王體仁之政但恤典亦是恩典而虛實相蒙則豈不屑越乎爾等採探之方擧行之道必有料量各各奏達也襈曰中部則民戶最小未婚只有二人未葬則十餘人而虛實姑未的知矣昌謨曰臣則江村先爲探問而虛實果難的知矣承薰曰西部則民戶最多姑未盡爲摘奸而未婚誠難核實士夫則耻其入別單而蒙恤典故或有掩置者至於貧殘無依之類議婚之人絕無故雖蒙恤典而難以成婚是爲可悶予曰所奏誠然何以則爲好耶㢞曰士夫則貧窮而未得過婚與常漢同入未婚秩看作羞耻亦不是異事予曰事體似然而朝家顧助之典豈可爲羞耻乎部官詳細曉諭而各其族屬亦若勸成則似好先自部官族屬中知委亦無妨矣厚東曰未婚未葬略有所得而無籍之類難以混入且洞任之言不可準信矣予曰無籍之罪果有之而未婚則無籍中似多此亦有難盡拔而旣係恩典則不可濫觴自京兆寬其定限使之逐戶摘奸着意採訪俾無虛實相蒙之弊而亦不可只憑洞任之言矣尊位前則大臣以下皆爲之其法亦廢閣乎㢞曰洞內秩高人尊位之法近果廢之云矣予曰自京兆申飭亦自政院招致備郞以依前爲之之意傳于大臣可也仍敎㢞曰部官事不可無變通之道矣部官卽古之雒陽令也都民休戚亦係焉而官員則有偏苦之歎下隸則無聊賴之資誠勤之心從何以出乎自前欲變通而未果卿須商確論理稟奏也
정조 15년 · 강
命前司諫洪彥喆等敍用
정조 15년 · 목
承旨李洪載啓言同罪未敍人隨卽提稟事曾有定式矣前校理李尙度等旣已蒙敍而前司諫洪彥喆申禹相前掌令鄭景祚任希一金孝直前持平申膺祜前正言鄭履綏鄭▣行前應敎成德雨前修撰姜忱鄭東觀朴基正李錫夏前副修撰李貞運俱是同罪之人故敢達矣敎以一倂敍用也
정조 15년 · 강
遞承旨尹行任以洪聖淵趙鎭宅爲承旨
정조 15년 · 목
敎曰右承旨許遞前望單子入之待下批牌招察任又敎曰承旨前望單子入之待下批牌招先隨駕後謝恩
정조 15년 · 강
許施江原監司尹師國還穀加分之請
정조 15년 · 목
因師國狀啓敎以依狀請施行事令廟堂分付
정조 15년 · 강
承旨柳文養疏陳應避之嫌乞遞賜批許之
정조 15년 · 목
文養與右副承旨趙鎭宅有內外從應避之嫌也○敎曰許遞前望單子入之待下批牌招察任
정조 15년 · 강
司諫李運彬上疏乞遞仍陳諸條賜批
정조 15년 · 목
疏略曰臣猥入臺選已過十數年淸朝言職非爲臣一身之榮而褎耳噤口未效一日之責每自循省不寒而栗向日堂疏以洪秉纘之當言不言有所論責臣亦不言三司之一也乞賜刊削之典噫丙丁以來亂臣賊子多出於受恩春致崇顯之類而若其凶國害家之甚者豈有如在簡者乎力避前後之大論換面賊復肆發公坐之悖說已成劇逆之斷案今不欲更污筆舌而再昨冬新園遷奉時我殿下任情哀號玉候凜綴至於儓輿無不揮淚而渠以都監堂郞晏不動念托病徑歸其無君之心路人所共疾惡者也顯戮未加凶身徑斃收孥之請幸蒙允兪應行之律迄無擧行伏願亟行應坐之典焉殿下於刑政間事每以收刷爲務不顧顚倒之嫌其爲累聖德豈細故也臣謂罪犯至重發啓蒙允者幷按法擧行斷不可已且聖朝所以礪世磨鈍者官爵也多士所以興起而作成者科第也夫何比年以來科擧頻數倖濫居多臣所憂慮者卽唐臣之所謂比諸貞觀之初則遠矣惟殿下念哉臣於向日傳敎有所欽歎感服者焉敢此敷演焉蓋自偏黨之目出阿私之心勝習俗之弊無以救藥近者朴猷煥之托以姻婭當論不論至爲引嫌者良由是也臣謂朝廷用嫌之規除非世讎限其代數毋得廣嫌至於薄罰之警則初不得爲引事著爲令式可也前持平申大龜有敷陳之言臣固不以爲不可而如海西呂水等云云有非反時之緊務則其爲瀆褻之失著矣臣謂申大龜施以譴責以禁猥雜之弊宜矣臣於水原新邑事切有一得之見第今來接之戶顧其勢無以耐久而奠安以臣賤見無論京外卿士大夫士庶人募其饒厚者使之築室則沾漑者倍之若其住接之道惟在於上臣不敢煩陳批以首陳自引事近來褎耳噤口之罪豈特爾一臺臣乎次陳事不須說又次陳事不允尾陳云云可見愚愛之忱有時點檢猶覺多負初心況廷臣之見時政者豈無不如初之歎乎爾言誠愛予矣極是極是朝著間偏黨之習阿私之弊可謂日甚月增其爲世道之憂容有旣哉成效雖邈然苦心豈或已至於朝臣用嫌之規自朝廷定給代數事面似如何此後嚴飭不當過嫌而過嫌者大臣三司隨現論責可也罷削薄罰之引爲引義之謬規申加嚴禁事令政院載之故事申大龜譴責事爾言是矣然伊批中見誑二字微示使自知悔之意只此足矣以今媕婀之時何必求備乎水原新邑富實戶募接事於此非不辛勤姑末就緖以今所料時日內難責櫛比之效此所以夙夜憧憧者更欲十分留意於將來之方矣爾其勿辭察職
정조 15년 · 강
命李賢涉等伸雪依願施行
정조 15년 · 목
義禁府啓言頃因私婢尙今擊錚原情判付內李賢涉伸雪事文案收聚洗草事命下矣臣等今日開坐伊時推案收聚洗草而李賢涉事與已伸雪之柳綵南景容無異所當一體伸雪請上裁敎以豈可一許一否今始聞知尙云晩矣依願施行此外若有似此之類一竝依此施行也
정조 15년 · 강
遣承旨詣宗廟永寧殿景慕宮奉審摘奸
정조 15년 · 강
召見平壤庶尹曺允大于重熙堂
정조 15년 · 목
予曰以該房不善擧行故特命外補而近聞平壤多有弊端莫可補革云爾以近密之臣出去須隨事恪勤着意撫摩使箕城之民咸知特差之有效也允大曰外補之命於臣匪罪伊榮而聖敎又如是諄複臣敢不一心奉公乎予曰明日發去可也
정조 15년 · 강
命規樓改建以公穀會減本陵奉審禮官趁寒食進去
정조 15년 · 목
江原監司尹師國以規樓基址尋得委折馳啓敎以異哉異哉豈特以一樓之繕頹各有時存焉云爾乎哉尋基也火忽起燒拓五箇蝸廬風從以助勢掃揚灰沙舊礫現於土底紋礎露於基上甚至窮冬絕峽大霔三日雨瀜盡層崖寒雪木於是斫石於是斲輸致於至臘之間正月而開基二月而立柱其事功之速就可見神理之克叶人情朝家則全然未聞這般事實時適興想而起感於六臣忠節專送史官奉考金櫃石室之藏史官反面之日卽規樓立柱之吉辰此可謂偶然泛然之事乎侑祀之典方欲別有批旨於館學草記而旣聞之後樓役改建豈宜令道臣損廩經始竝以公穀會減事令廟堂爲先行會樑文內閣原任提學左議政撰進記文原任提學李判府事撰進扁額弘文提學書之樑文記文道伯該倅分書本陵奉審年次在昨年有待春擧行之命矣奉審禮官之行趁寒食祭享進去建樓與侑祀事由兼告獻官仍以禮官擧行事亦爲分付該道
정조 15년 · 강
命吏曹參議李勉兢拿問承旨曺允大平壤庶尹除授
정조 15년 · 목
政院啓言吏曹參議李勉兢特敎申飭之下謂有情勢屢度催促無意承膺所當重勘而本院請推外無他罰何以爲之敎以情勢設有鐵限前此伸之非止一再出牌三日尙無去來寧有如許紀綱萬萬駭然況昨日啓辭旣有還給之命則終不嚴飭又過一宵承旨事亦甚駭然吏曹參議李勉兢爲先罷職令該府拿問其違傲之罪以聞當該承旨曺允大平壤庶尹除授使之當日辭朝時任庶尹令該曹遞付京職
정조 15년 · 강
命李勉兢仍任前職申飭行公
정조 15년 · 목
義禁府啓言前參議李勉兢原情泛稱遲晩所當請刑而曾經侍從請議處敎以後勿如是之意嚴飭放送罷職姑爲分揀仍任前職令政院牌招事分付○政院以李勉兢再牌不進啓敎以深夜以致酬應不但有關國綱昨聞所謂情勢卽黃樟疏語云尋常臺疏皆可引義至於如許借名之樟疏豈必更事云云乎從重推考更卽牌招申飭行公
정조 15년 · 강
命前承旨洪仁浩削職李晩秀遞差司謁白景旜遠地定配
정조 15년 · 목
義禁府啓言前承旨洪仁浩原情泛稱遲晩請照法重繩敎以身爲承宣不能檢束司謁以致不緊說話出於六仙樓公座而亦不能登時論罪甚至有問安出令不遵甲午前例之擧其在嚴內外杜後弊之道不可以事屬無情有所寬恕削職放送以該房雖有處分追聞此囚之與司謁答問時後雖從衆初果持難云前承旨李晩秀以遞差更捧傳旨事分付該房當該司謁不關於渠之事三次往問之狀極爲痛惡刑曹徒年之律輕矣遠地定配
정조 15년 · 강
弘陵幸行以二十六日爲之
정조 15년 · 목
因禮曹春展謁推擇草記敎以昨夜行本陵享祀追慕良深以今年之爲誕降後恰滿百年也春幸當於弘陵而日字以二十六日爲之程道最近黔巖晝停則除之植炬出宮時止碑閣事分付
정조 15년 · 강
遞承旨趙鎭宅以洪義榮柳文養爲承旨
정조 15년 · 목
敎曰在外承旨許遞與未差之代前望單子入之待下批牌招察任
정조 15년 · 강
判下兵曹弘陵展謁時軍兵磨鍊草記
정조 15년 · 목
敎曰訓局步軍十哨馬軍五哨爲先廂禁御兩營中當次營門留陣禁軍三番隨駕
정조 15년 · 강
弘陵幸行時驛馬命以三十匹補把
정조 15년 · 목
因兵曹弘陵幸行時驛馬補把別單敎以京畿各驛馬才過園幸無論本曹司僕勿爲補把○司僕寺啓言補把驛馬無論遠近道當依例磨鍊而日子促迫無以及期限五十匹從近道請知委入用允之敎以以三十匹補把也
정조 15년 · 강
命擊錚人除刑推捧供
정조 15년 · 목
政院啓言再昨日勤駕時擊錚人等所當卽爲捧供而連値齋戒不得擧行云矣敎以除刑推捧供以入
정조 15년 · 강
判下刑曹擊錚人李義庚等原情覆啓
정조 15년 · 목
該曹啓言擊錚人李義庚朱南喆南衡東金五元姜履載奴時老味原情所供請上裁竝敎以分付道伯斯速決處俾無更訴之弊又啓言申湅原情所供請上裁敎以令該曹決處又啓言猥濫擊錚人原情勿施敎以依所啓施行
정조 15년 · 강
遣承旨詣受香所奉審摘奸
정조 15년 · 강
遞承旨洪義榮以金光岳代之
정조 15년 · 목
義榮牌不進敎以許遞前望單子入之待下批牌招察任
정조 15년 · 강
陵行時凡係民力事命省約擧行
정조 15년 · 목
敎曰今番陵幸時道路橋梁植炬及凡係用民力之事皆以儲置米會減而分辦亦以最省約之例擧行事分付
정조 15년 · 강
有政吏曹判書洪良浩參判閔鍾顯兵曹判書金文淳進
정조 15년 · 목
敎曰在外及未肅拜玉堂許遞○以李貞運爲副校理鄭東觀爲修撰韓光植爲副修撰洪檢爲右尹洪明浩爲副總管
정조 15년 · 목
敎曰今番使行渠兄多效勞白景旜卽爲放送事分付
정조 15년 · 강
命未下直守令皆令辭朝
정조 15년 · 목
敎曰東作將始未下直守令皆令不多日內辭朝
정조 15년 · 강
召見京畿監司徐鼎修于重熙堂
정조 15년 · 목
予曰巡行纔返經歷處農形何如鼎修曰今年節序稍晩姑未始耕而聞老農之言則間或起耕不無豐登之漸云矣予曰弘陵程途爲幾里乎鼎修曰不過三十里予曰日暮前可以還宮耶鼎修曰然
정조 15년 · 강
翼陵局內補土役命待秋更稟
정조 15년 · 목
京畿監司徐鼎修啓言翼陵局內有頉補土之役寒食祭享時兼告由擧行事自該曹已爲啓下而土脈尙不解凍補築實有未堅之慮何以爲之敎以待秋更稟也
정조 15년 · 강
命先來軍官弓子賜給
정조 15년 · 목
敎曰今番先來軍官之二十日內出來無一人後至者極爲可嘉內下弓子各一張賜給
정조 15년 · 강
諭回還正使朴宗岳
정조 15년 · 목
敎曰卿等萬里穩旋極可幸也觀於先來狀聞皇帝恩數愈往愈摯此後叩謝之擧在所留意待卿等復命日與大臣登筵稟處預爲知悉還朝當在來月何日耶玆遣兼史先勞卿等行李此意竝須知悉事遣史官傳諭回還正使仍傳曰此傳諭下送箕伯以道內文守令中義州附近邑外史馳至栅外傳諭事下諭
정조 15년 · 강
遞承旨金光岳洪文泳洪聖淵以洪明浩朴鎤爲承旨
정조 15년 · 목
光岳不爲仕進敎以聞其實病孔劇云許遞○敎曰都承旨左承旨許遞前望單子入之待下批牌招察任
정조 15년 · 강
命黃海兵使元厚鎭施以不敍之典萬戶金啓默等令道臣拿棍
정조 15년 · 목
黃海兵使元厚鎭以所已等鎭軍餉穀虛留夥然所已萬戶金啓默位羅萬戶丁運泰罷黜馳啓敎以兩鎭還穀之尙未收殺專由於帥臣不能楡察之致帥臣到任在鎭將除拜前許多朔則已發覺已登聞之事何去而不能提察於磨勘之前乃於歲翻之後無難有此狀啓乎若此不已諸道兵水營所管莫重餉穀雖皆徒擁虛簿畢竟歸罪只及於無勢瘦殘之一僉萬戶所謂帥臣一髮不損則何以懲後何以聳他乎當該兵使元厚鎭施以不敍之典該鎭萬戶等令道伯拿致嚴棍査問事狀以聞如有不知年條無處指懲之類亦令道伯拔例詳査依年前統營例狀啓向於統帥狀啓亦有下敎者而統營如此他道可知令廟堂各別嚴飭若屬從便釐正之事亦豈必一一狀聞以胎各鎭迎送之弊乎此意一體分付諸道使餉穀無虧欠民情無騷然又若年條太久遠督捧無着手處亦惟在於道帥臣參量事勢從長對揚之如何不得不登聞者據實登聞以待處分事分付最是穀多之鎭其所病民甚於逋欠云關西各鎭昨年申飭之後亦果有裒益之效乎鎭民亦吾民也聞其疾苦之籲告無從而一任其困楚是豈不忍人之政乎關西之有效與否先令狀聞外此諸道亦爲措辭嚴飭可以釐正處隨卽釐正後狀聞事分付
정조 15년 · 강
有政吏曹判書洪良浩參判閔鍾顯兵曹判書金文淳進
정조 15년 · 목
敎曰今聞畿伯言修改之役寒食當兼告由擧行而役處浩大云本牧使之代今日政各別擇差待下批仍令當日辭朝○又敎曰玉堂番次苟艱莫甚朴奎淳一人之長時銷直以官爲家近所初見未肅拜在外人員竝許遞今日政以在京無故人差出待下批牌招推移入直○以金履安爲承旨李祖源爲吏曹參議鄭萬始爲副校理李殷模李冕膺爲修撰李義鳳爲副修撰徐有和爲黃海兵使洪文泳爲副總管○敎曰慶尙監司之代今日政差出又敎曰嶺伯望筒才已點下而思之其叔方在道內守令云而年前敦匠之役有陞品承傳此人獨未收用今日政陞品窠相換仍爲除朝辭赴任事分付○以朴基正爲校理尹羽烈爲修撰鄭大容爲慶尙監司
정조 15년 · 강
補李敬懋驪州牧使
정조 15년 · 목
因驪州牧使望筒敎以飭力奔走之役武勝於文稱病亦支離以此往役試之何妨又或稱病當卽其地定配前訓將李敬懋此窠差補使之當刻辭朝仍令當日下送
정조 15년 · 강
命專對行滯留栅門之弊令廟堂嚴飭回還使行
정조 15년 · 목
敎曰昨冬招問皇曆齎咨官已有使之往傳於大臣者而今行入栅又有遲滯留之弊意謂正副使嚴飭任譯使之告于禮部期於釐弊云矣今又招問光來譯官以來頭栅人之或有致憾不敢出一口氣而還云殊甚不然使臣之栅門出入也近爲栅內猾校所操縱於索賂懲賄而莫重專對之行因此未免滯留如是之際貽羞不少今行已回還呈文禮部雖無可論若於出栅時又有如前作弊之擧則小而呈文大而移咨痛懲其奸細之習斷不可已令廟堂措辭嚴飭行會回還使行處使任譯輩無敢襲謬應求俾有警念之實效
정조 15년 · 강
命留都總戎廳爲之
정조 15년 · 강
行召對于誠正閣承旨李敏采玉堂尹光普李義鳳閣臣沈象奎記事官李海隣
정조 15년 · 강
侍讀官尹光普陳勉賜批
정조 15년 · 목
光普啓言伏覵我殿下以天縱之姿日久勤孜之工誠不世有之聖主也伏願殿下勿柔而剛振刷已頹之綱則此不過一轉移間事也雖以兩司論啓中諸罪囚言之時偉宇鎭緩治而妖賊在簡出在簡又復緩治則如在簡者安如其不出耶國榮德相緩治而諸賊踵起末流之弊至有洪秉纘之事矣渠雖孤雛腐鼠尙有角勝君父之漸此而緩治則又安知無角勝君父者更出耶我殿下彌縫蕩滌者此固出於全保世臣之至仁盛德而誠若辨別淑慝俾舊染之污革心革面則全保之道莫過於此全保世臣不出於振紀綱伏願殿下惕念改圖一新其治國家幸甚殿下以今之世爲已治安耶國勢日孤主威日下有權柄下移之漸伏願益加猛省焉敎以爾以胄筵舊僚能記當日有意激發之言有此縷縷陳勉語及時政得失近來初聞極庸可嘉大抵其時以弱之一字臨筵發歎者槪朝多凌犯之類爲中心之憂歎至及於言外之托辭而今時則異是丙丁以後世故多端世臣多疵今之時宜無出於休養爾不見棟樑之需舸艦之具乎其材非喬木則不適用故喬木古人比之世臣百年休養猶患難覓此所以瞿瞿於滋潤之或疏其方而斧斤之日來侵尋寧有照濡之爲病勿欲剪拜之有損者也若休養之過至於頹弛則亦豈無隨處鍼砭知所戢畏之擧乎爾所謂彌縫者卽予所謂休養爾言旣出無隱予亦敷示如此
정조 15년 · 강
命江界民歲納體蔘量宜減給
정조 15년 · 목
敎曰前以江界民戶納蔘切苦之瘼特命大臣召致曾道伯邑倅者講究蠲恤之方而以歲納尾蔘二十斤除減事回啓從施矣伊後思之二十斤非不多矣尾蔘不可以蔘稏論朝家旣知民戶渙散之狀欲矯歲納惟正之總則其所施措須有別般奇效民可以還集戶可以日增不如是則名雖釐正其實欺江民於予心豈安乎然數額之分定中山與北關又慮移疾之弊而不欲議到則莫若體蔘條中使之息肩昨見箕伯捧還狀啓去冬江界近處民情亦足領略及今矯弊之日以尾蔘謂己塞責而止則如噎在中予心終不釋然更令廟堂就江界所納單蔘幾斤亦爲量宜減給事知悉卽爲草記稟處待下批星火行會俾江民知體蔘尾蔘竝行量減之意
정조 15년 · 강
遞承旨朴鎤金履正以崔光璧徐美修代之尋遞光璧
정조 15년 · 목
本院以判府事李福源疏批傳諭承旨無進去之員啓稟敎以在外人竝許遞前望單子入之待下批牌招察任傳諭則新除授承旨中先爲入來者進去○又以光璧在外啓請下諭敎以許遞前望單子入之待下批牌招察任
정조 15년 · 강
命濟牧狀本下廟堂論理稟處
정조 15년 · 목
濟州牧使李鴻運以六條民弊論列馳啓敎以逖矣耽羅隔以重溟生民之利病朝家何從而知之乎然其所謂六苦役之弊聞之已飫矣以是之故御極之初先除折大全鰒之元貢年前又有若干軫弊矯瘼之擧此豈足爲一分蘇殘之階而斷斷此心在於有知之不欲置之也觀此狀本其役如前其苦尤甚上有減貢之名下無蒙惠之實荏苒歲月越視秦瘠而使海外民生籲告無從則予雖否德能無騂于面而汗于背乎以此狀本下廟堂別般論理稟處待回啓入徹亦當有批下者此意言于廟堂
정조 15년 · 강
命訓鍊都監明日習陣勿爲擧行
정조 15년 · 목
因習陣單子敎以初次纔已設行陵行不遠瑞蔥臺試射亦在明日本營習陣勿爲擧行事分付
정조 15년 · 강
遞禮曹判書吳載純
정조 15년 · 목
禮曹以莊陵奉審事本曹堂上所用印信一顆依例齎去啓敎以判堂以檢校閣臣職務相妨許遞與參議末差之代今日政擇差事分付吏曹可也
정조 15년 · 강
有政吏曹判書洪良浩參判閔鍾顯進
정조 15년 · 목
敎曰莊陵奉審年次禮堂當爲進去有關之代本曹草記有下批者政事當日爲之○因禮曹判書望筒敎曰非將任則劇任與耆堂當該政官推考更爲擬入○以徐浩修爲禮曹判書
정조 15년 · 강
璿系寶牒命待秋成奉安
정조 15년 · 목
禮曹啓言璿系寶牒之奉安四處法意至重而十數年來因仍不行誠甚未安令該寺趁卽擇日請次第奉安于四處璿閣允之敎以令該寺取考奉安最久年條先從最久處待秋成卽爲奉安事分付仍令區別草記也
정조 15년 · 강
命馬榮麟嚴棍査實
정조 15년 · 목
兵曹啓言崇禮敦義昭義三門袱直受去銷鑰至鍾樓街上爲無賴輩所敺打其中一人戶牌艱辛奪取則別監馬榮麟發怒於其弟戶牌之見奪爛熳泥醉來到臣家言辭駭悖事末前有萬萬痛駭榮麟罪狀請各別嚴勘敎以所謂馬哥漢行惡無比之故使渠廳捧置執心爲良民侤者則納侤未幾有此犯科究厥所謂萬萬痛駭卿其卽爲捉來除尋常各別嚴棍査實草記
정조 15년 · 강
判府事李福源上疏乞休致賜批
정조 15년 · 목
批以卿年至之懇已屢遭予所一味斳許不惟卿筯力神精之康旺卿亦試思之見今廊廟之上無病而無故者惟卿與左揆此兩大臣而已籌謨之諮諏世道之彌綸深有望於卿等之左右協贊告退恐非其時卿須亟斷來章安心行公無以樞銜而自外無曰朝象之稍靜有懷必言言無不盡以副我朮助之誠仍命遣承旨傳諭此後更勿陳懇之意一體傳諭以來傳諭承旨則守廳承旨進去
정조 15년 · 강
大司諫金履正上疏乞遞仍請向日守宮諸臣論勘賜批
정조 15년 · 목
疏略曰薇垣長官地望何如淸顯何如今若憑恃寵靈冒沒承膺則廉防緣臣而顚倒誠非細故亟命銓曹改臣所帶之職臣旣不以言責自居則妄陳蕘說敢此附陳此下十一行抹去以冀感回而不此之爲循例奉承後之觀今日記事者其可曰國有臣乎此不可以事在旣往置而不論臣謂伊日守宮諸臣宜有論勘之典批以豈或追提亦豈敢施及乎
정조 15년 · 강
命金重彬令該曹嚴勘
정조 15년 · 목
江原監司尹師國以驛卒金重彬誣罔擊錚令該曺嚴勘啓敎以依狀請施行事回諭
정조 15년 · 강
吏曹判書洪良浩參判柳文養聯疏自引賜批
정조 15년 · 목
疏略曰臣等卽伏見大司諫金履正疏本下者有昨冬守宮諸臣論勘之請臣等卽其時守宮之臣也向來江館經宿此何等震迫罔措之時也何幸慈旨誕降至有動駕之命靜攝之中觸冒寒威非不知萬萬憂悶而第伏念鑾蹕遄旋之道亶係於是故臣等雖愚迷亦具彝性焦遑之中還切欣幸旣不能仰請還寢遂不免黽勉奉承此乃臣分之所不容已也彼臺臣以同得之性有此反常之論臣等何敢冒據於職次乎亟賜處分以靖私義批以卿等勿辭行公
정조 15년 · 강
詣瑞蔥臺試射試官金文淳趙心泰柳孝源趙圭鎭田文顯
정조 15년 · 목
具戎服乘馬出延生門詣瑞蔥臺降馬陞座命大小開門權除試官先爲行禮予曰別軍職駕前駕後先爲試射訓將則與中軍從事官進去分所試射後試記修正以入也予曰矢記已修整入格人皆於帳殿頒賞也入格人以次頒賞訖還內
정조 15년 · 강
遞都監從事官李殷模
정조 15년 · 목
敎曰訓鍊都監軍色從事官李殷模本職許遞仍令該曹付軍職
정조 15년 · 강
宣陵靖陵入直官以下命施賞
정조 15년 · 목
敎曰今番園所植木次採木時效勞旣多云宣陵靖陵入直官內下上弦弓一張賜給守僕李尙大金福世等二名各木二疋令該曹題給其餘守護軍等自畿營各米二斗分給事分付
정조 15년 · 강
遞副校理鄭萬始
정조 15년 · 목
萬始再牌不進敎以許遞
정조 15년 · 강
遣承詣文廟奉審摘奸
정조 15년 · 목
東南關王廟纛所祭在再明也
정조 15년 · 강
命明日當詣景慕宮展拜仍行春享大祭省牲省器路由館峴以此分付
정조 15년 · 강
命中宮殿進御人蔘一錢重粟米飮一貼煎入榻敎也
정조 15년 · 강
命明日到記製講文臣製述處所以昨冬柑製處所爲之
정조 15년 · 강
遞刑曹判書鄭存中以權欕代之
정조 15년 · 목
敎曰刑曹堂上年老人許遞前望單子入之
정조 15년 · 강
有政吏曹判書洪良浩參判閔鍾顯參議曺允大兵曹判書金文淳進
정조 15년 · 목
因總府守宮望筒敎曰差祭人負竝許遞政官牌招開政差出○以李敏輔爲工曹判書任希曾爲知敦寧洪聖淵爲都總管南憲喆爲副總管
정조 15년 · 목
敎曰園所書員成宣文今番賞典遺漏帖加成給此後園幸時與守僕一體擧案同爲施賞事令該曹園令處下帖分付
정조 15년 · 강
園幸時植木校卒賞格遺漏命施賞
정조 15년 · 목
敎曰今番園幸時植木校卒賞格京軍門遺漏依書下小名件記令該曹施賞
정조 15년 · 강
命明日到記朝食堂帳殿設行
정조 15년 · 목
敎曰春到記試取明日還宮後當爲之收到記則明日朝食堂帳殿設行後收捧分付成均館
정조 15년 · 강
命明日動駕時總戎使都領隨駕
정조 15년 · 목
因政院以訓將趙心泰以東關王廟獻官受香啓稟有是命
정조 15년 · 강
命守令邊將薦諸道無敢以不薦登聞
정조 15년 · 목
政院啓言今此京外守令邊將薦擧單子纔已捧入而其中應薦不薦人令該曹請依例察推敎以此亦紀綱所在除衆所共知情病外在京者皆令今日收捧其中以外任不薦極爲駭然此後諸道狀本無敢以不薦登聞
정조 15년 · 강
毓祥宮受香官及所任中官命汰去
정조 15년 · 목
政院啓言朔祭傳香時毓祥宮受香官不卽待令所當重勘而本院請推外無他罰何以爲之敎以汰去不能楡飭之內侍府所任中官一體汰去
정조 15년 · 강
推吏曹判書洪良浩
정조 15년 · 목
政院以望筒錯誤啓請推考也
정조 15년 · 강
罷惠廳堂上鄭昌順金履素職
정조 15년 · 목
左議政蔡濟恭啓言惠廳事誠可悶然向日特敎申飭之後惠堂終不行公職事癏曠可悶各別嚴飭請使之行公敎以申飭之下一向違拒一堂事極爲未安惠廳堂上鄭昌順金履素竝罷職
정조 15년 · 강
左議政蔡濟恭以濟州牧使李鴻運狀請覆啓
정조 15년 · 목
濟恭啓言濟州牧使李鴻運狀啓有論理稟處之命矣取見其狀本則其一牧子輩驅點之苦其一鮑作之役其一屯田之役其一紙匠之役其一船格輩事也其一遺軍事也其一排番量減事也校院生元額外竝汰事也各班査正也牧子例下米都給該場事牧子以此爲願則施之無妨而必加詳愼之意分付鮑作之弊自官除給則誠好矣屯田改量事改量磽瘠其結必減此亦商量爲之之意分付覃恩耕穀紙價事本庫穀物旣甚零星而若値歉荒又必入於賑恤或停捧之中若然則紙價從何給代此亦在所商量船格事必以水邊慣櫓者塡差無或以山民混充使之定式遵行遺軍變通事渠輩所願在於除番收米則從願許施雖似便好但汲水之役使官婢替當則此或近於見牛而未見羊更加方便之意分付排番量減事校院生元額外除汰事各班査正等事俱涉便好請依狀請施行從之
정조 15년 · 강
命江貿體蔘永減五斤以元價加耗用之
정조 15년 · 목
左議政蔡濟恭啓言再昨以江貿體蔘未有所減聖諭懇惻至令廟堂更爲稟處矣體貿三十五斤之內雖只貿三十斤之數年例倭差庶可接待餘數五斤永爲除減其前朝家所給元價以詳定計之當爲小米一千一百二十石之穀名之曰例貿體蔘蠲減條米逐年加耗以待前頭大差倭或信使行別貿之時以此用之則似不至犯用經費以此箸爲定式恐合事宜矣從之
정조 15년 · 강
命單蔘出給倭學廳